****

|  |  |  |  |
| --- | --- | --- | --- |
| Váš list číslo/zo dňa  | *Naše číslo**36848/2020-RIEK* | *Vybavuje/***🕿** | Banská Bystrica*Dňa 8.9.2020* |

**Tlačová správa**

**veľkokapacitné mobilné odberové miesto na testovanie na covid - 19 od stredy už aj v banskej bystrici**

**Fakultná nemocnica s poliklinikou F. D. Roosevelta Banská Bystrica spustila v stredu 9. 9. 2020 do prevádzky veľkokapacitné odberové miesto, kde sú odoberané vzorky indikovaným občanom na testovanie na Covid -19.**

Veľkokapacitné mobilné odberové miesto sa **nachádza v Banskej Bystrici na parkovisku na Mičinskej ceste** (bývalá dočasná autobusová stanica). Účelom jeho zriadenia a prevádzky je zvýšenie dennej kapacity odberu biologického materiálu pre laboratórnu diagnostiku na prítomnosť koronavírusu SARS-CoV-2 u indikovaných pacientov. Odberové miesto zlepší logistiku, zároveň urýchli proces odberu a odbremení lôžkové oddelenie infektológie od náporu testovaných, ktorých bolo doteraz v objekte s náročným prístupom denne okolo stovky.

**Odberové miesto bude momentálne k dispozícii pondelok až piatok od 8,00 h do 16,00 h. Zdravotnícki pracovníci nemocnice budú schopní, s postupným nábehom, denne vybaviť až 300 odberov, čo je významné navýšenie kapacity.**

„*Zorganizovať zriadenie miesta nebolo jednoduché, pretože v okolí nemocnice sa nenachádza kapacitne vyhovujúce voľné priestranstvo. Oslovili sme preto zástupcov Mesta Banská Bystrica, ktorí nám vyšli v ústrety, vypožičali priestor parkoviska a boli nápomocní pri vybavení potrebnej administratívy*,“ vysvetľuje Miriam Lapuníková, generálna riaditeľka nemocnice.

„*Vďaka spolupráci a rýchlej organizácii sa nám podarilo odberové kontajnery pripojiť na vodu a elektriku. Zriaďovanie veľkokapacitného odberového miesta nám skomplikovali silné dažde, ktoré v pondelok zaliali polovičnú časť pozemku a pri odčerpávaní vody museli zasiahnuť banskobystrickí hasiči*,“ dopĺňa Milan Urbáni, medicínsky riaditeľ.

„*Chcela by som v mene nemocnice vyjadriť veľké poďakovanie všetkým organizáciám - Mestu Banská Bystrica, Mestskej polícii, Dopravnému podniku mesta BB, Krajskému riaditeľstvu PZ a HaZZ v Banskej Bystrici, vďaka ktorým sa nám podarilo veľkokapacitné odberové miesto zriadiť za 5 pracovných dní*,“ uvádza generálna riaditeľka.

Vstup do odberového areálu budú riadiť príslušníci PZ SR, ktorí budú zároveň kontrolovať, či má osoba COVID-PASS. Miesto pozostáva zo štyroch pracovísk - registrácie a troch odberových miest. Dve miesta sú prístupné peši a na jednom odoberajú stery testovaným sediacim v aute.

**Kto sa môže dať testovať na mobilnom odberovom mieste**

Na odberové miesto nie je možné prísť občanom svojvoľne, ale **len na základe vydaného COVID PASSu na daný deň a na príslušné odberové miesto**. COVID PASS je vydaný po elektronickej registrácii na <https://korona.gov.sk/>.

###

### **Ako sa objednať?**

1. telefonicky u Vášho všeobecného lekára,
2. telefonicky na [Regionálnom úrade verejného zdravotníctva (RÚVZ)](https://korona.gov.sk/kontakty/), pod ktorý územne spadáte,
3. cez vygenerovanie COVID PASSu v aplikácii [Moje ezdravie](https://www.old.korona.gov.sk/mojeezdravie.php) alebo [požiadajte o vyšetrenie](https://korona.gov.sk/poziadat-o-vysetrenie-na-covid-19/) priamo na stránke <https://korona.gov.sk/poziadat-o-vysetrenie-na-covid-19/>
4. registrácia pri príchode z rizikovej krajiny - <https://korona.gov.sk/ehranica/>

**Ako zistíte výsledok**

Negatívny výsledok otestovaným osobám oznámi Národné centrum zdravotníckych informácií prostredníctvom SMS do 96 hodín. Občanov s pozitívnym výsledkom bude kontaktovať Regionálny úrad verejného zdravotníctva.

**Testovanie samoplatcov**

**Samoplatcovia žiadajú o vyšetrenie na COVID-19 najmä v súkromných laboratóriách.**

**Vyšetrenie samoplatcov poskytuje aj Infektologická ambulancia,** Starý nemocničný areál FNsP F. D. Roosevelta, Cesta k nemocnici 1, Banská Bystrica po predchádzajúcom **objednaní sa na telefónnom čísle 048/433 5315**. Cena je 65 €.

Zriadené veľkokapacitné odberové miesto nahradí to, ktoré bolo doteraz na ambulancii Oddelenia infektológie v starom nemocničnom areáli.

Veľkokapacitný priestor nemocnica vybudovala z pokynu zriaďovateľa nemocnice Ministerstva zdravotníctva SR, ktorého cieľom je vytvoriť takéto miesta vo všetkých krajských mestách, zvýšiť kapacitu testovania občanov SR na Covid-19 a byť pripravený na prípadné zhoršenie epidemiologickej situácie.

Kontakt pre médiá:

Mgr. Ružena Maťašeje

hovorkyňa, PR manažérka

Mobil: 0917 714 909

E- mail: rmataseje@nspbb.sk